text: Jægersborg Kirke
  
  publiceret: 2023-06-16 23:53:02+02:00
  Jægersborg Kirke er en sognekirke, som ligger forholdsvis centralt i Jægersborg og meget tæt ved Bernstorff Slotshave, som ligger umiddelbart mod øst.
  Kirken er opført i 1939-1941 efter tegning af arkitekten Paul Staffeldt Matthiesen (1891-1979), og er opført som en tro efterligning af en gotisk landsbykirke. Kirken, som er bygget af røde teglsten, består fra øst mod vest af et sakristi, et kor med nordkapel, et skib og et tårn, hvorpå der er bygget et våbenhus mod nord. Kirkens gavle er kendetegnet ved brugen af trappeformede kamtakker og hvidtede blændingsdekorationer (altså dekorative murnicher), som står i kontrast til det ellers røde teglstensmurværk.
  Indvendigt er selve bygningens formsprog også gotisk med hvidkalkede vægge og høje, hvælvede lofter, som står i kontrast til det moderne interiør.
  Kirkens inventar er delvist fra kort efter indvielsen og delvist fra en hovedrestaurering i 1965. Fra kirkens første år stammer blandt andet de enkle bænke, det rigt dekorerede orgel og prædikestolen, som dog fik sin karakteristiske rødlige bemaling ved restaureringen i 1965.
  Ved samme lejlighed fik kirken mange af sine karakteristiske inventarstykker, herunder døbefonten og alterbordet i massive stenblokke, som blev lavet efter tegning af arkitekten Johannes Exner, samt det karakteristiske lysrelief over alteret, som er skabt af kunstneren Mogens Jørgensen.